**ELŐTERJESZTÉS**

**Szombathely Megyei Jogú Város Közgyűlése Oktatási és Szociális Bizottságának és a Jogi és Társadalmi Kapcsolatok Bizottságának**

**2019. szeptember havi rendes ülésére**

**Tájékoztatás a felnőttképzésről**

Szombathely Megyei Jogú Város Közgyűlésének Jogi és Társadalmi Kapcsolatok Bizottsága valamint Oktatási és Szociális Bizottsága a 2019. június 12-i ülésén tárgyalt a felnőttoktatás helyzetéről. A Jogi és Társadalmi Kapcsolatok Bizottsága a 168/2019. (VI.12.) JTKB számú határozatában kérte, hogy a két Bizottság következő ülésére – a bizottsági ülésen elhangzottak figyelembe vételével - készüljön előterjesztés a felnőttképzésről, azon belül is különösen az Önkormányzat (intézményei, cégei) szerepvállalására.

1. **Jogi keretek**

A felnőttképzésre vonatkozó rendelkezéseket a 2013. évi LXXVII. törvény (a továbbiakban: Felnőttképzési törvény), valamint a felnőttképzési tevékenység folytatásához szükséges engedélyezési eljárásra és követelményrendszerre, a felnőttképzést folytató intézmények nyilvántartásának vezetésére, valamint a felnőttképzést folytató intézmények ellenőrzésére vonatkozó részletes szabályokról szóló 393/2013. (XI. 12.) Kormányrendelet (a továbbiakban: Kormányrendelet) határozza meg. A Felnőttképzési törvény szabályozásával azt a célt szolgálja, hogy a hazánkban élő személyek meg tudjanak felelni a gazdasági, kulturális és technológiai fejlődés kihívásainak, eredményesen kapcsolódhassanak be a munka világába, sikeresek lehessenek életük során, és a felnőttkori tanulás és képzés segítségével az életvitel minősége javulhasson. Ezen túlmenően szükség van a szakmai, a nyelvi és a támogatott képzések szervezettségének növelésére, tartalmuk minőségének és megvalósításuk ellenőrzésének erősítésére.

Felnőttképzési tevékenységet azok a jogi személyek, egyéni cégek, egyéni vállalkozók, a nemzeti köznevelésről szóló törvény szerinti tankerületi központ által fenntartott köznevelési intézmények, állami szakképzési és felnőttképzési szervek folytathatnak, amelyek a tevékenység folytatásának meghatározott feltételeit teljesítik, amelyek az alábbiak:

a)  tevékenységét az engedélyezett képzéseihez kidolgozott képzési programnak megfelelően kell folytatnia,

b)  minden felnőttképzésben részt vevővel felnőttképzési szerződést kell kötnie,

c)  eleget kell tennie a törvényben foglalt tájékoztatási kötelezettségének,

d)  gondoskodnia kell az általa meghatározott minőségcélok évente történő felülvizsgálatáról és szükség szerinti módosításáról,

e)  a képzések befejezését követően - a támogatott képzések esetén - a támogatást nyújtó bevonásával mérnie kell a képzésben részt vevők elégedettségét,

f)  oktatói minősítési rendszert kell működtetnie,

g)  az előzetes tudásmérést a támogatott képzések esetén kötelezően, egyébként a jelentkező kérésére kell biztosítania,

h)  vezetnie kell a képzés megvalósításával összefüggő dokumentumokat,

i)  a képzés támogatója, a képzésre jelentkező vagy a képzésben részt vevő részéről felmerülő igény esetén felnőttképzést kiegészítő tevékenységet kell nyújtania,

j)  a gyakorlati képzést a szakképzésről szóló törvény szerint meghatározott szakmai és vizsgakövetelmények alapján, és a gyakorlati foglalkozás teljesítésének részletes szabályairól szóló miniszteri rendeletben meghatározottak szerint kell szerveznie,

k)  felnőttképzési információs rendszert kell működtetnie,

l)  ügyfélszolgálati és panaszkezelési rendszert kell működtetnie,

m)  a miniszter rendeletében meghatározott minőségbiztosítási keretrendszernek megfelelő minőségbiztosítási rendszert kell működtetnie.

A felnőttképzési hatósági feladatokat a Pest Megyei Kormányhivatal (a továbbiakban: Kormányhivatal) látja el. A Kormányhivatal e tevékenysége keretében ellátja

1. a felnőttképzési szakértői tevékenységet végzők bejelentésével, a szakértők ellenőrzésével, továbbá a felnőttképzési szakértői nyilvántartás vezetésével kapcsolatos feladatokat,
2. a felnőttképzést folytató intézmények tevékenységének engedélyezésével és ellenőrzésével, a felnőttképzést folytató intézmények nyilvántartásának vezetésével kapcsolatos feladatokat,
3. a felnőttképzési nyelvi programkövetelmények nyilvántartásba vételével és a nyilvántartás vezetésével kapcsolatos feladatokat,
4. a felnőttképzési nyilvántartások vezetésével kapcsolatos adatkezelési feladatokat.

A Kormányhivatal elektronikus nyilvántartást vezet az engedéllyel rendelkező képző intézményekről, nyilvántartást vezet azokról az intézményekről, amelyeknek engedélye részben vagy egészben visszavonásra került. E nyilvántartások közhiteles hatósági nyilvántartásnak minősülnek, melyeket a Kormányhivatal a honlapján az alábbi elérhetőségen közzétesz: [www.kormanyhivatal.hu/hu/pest/szervezeti-egysegek-elerhetosegei/szakkepzesi-es-felnottkepzesi-foosztaly/felnottkepzesi-osztaly/kapcsolodo-anyagok-felnottkepzes/nyilvantartasok](http://www.kormanyhivatal.hu/hu/pest/szervezeti-egysegek-elerhetosegei/szakkepzesi-es-felnottkepzesi-foosztaly/felnottkepzesi-osztaly/kapcsolodo-anyagok-felnottkepzes/nyilvantartasok)

A felnőttképzés iskolarendszeren kívüli képzés keretében, egyéni felkészítés, csoportos képzés és távoktatásos képzési formában valósulhat meg.

1. **Felnőttképzés Szombathely Megyei Jogú Város Önkormányzata által fenntartott intézményekben, gazdasági társaságokban, továbbá vagyonkezeléssel érintett intézményekben**

A Jogi és Társadalmi Kapcsolatok Bizottsága határozata alapján tájékoztatást kértünk

1. az önkormányzati fenntartású intézményektől,
2. az önkormányzat többségi tulajdoni részesedésű gazdasági társaságaitól,
3. azon intézményektől, amelyek tevékenységüket az önkormányzattal kötött vagyonkezelési szerződés alapján önkormányzati tulajdonú ingatlanban látják el, továbbá
4. a városban működő egyetemektől.

Kértük, hogy

1. az engedélyezett képzések, ebből
2. a 2018-ban aktív képzések,
3. a 2018-ban aktív képzésben résztvevők jelentkezéskori létszáma, valamint
4. a képzést elvégzők létszáma

adatok megadásával, továbbá egy rövid írásos összefoglalóval tájékoztassanak az intézményben / cégnél folyó felnőttképzésről. Kértük annak megjelölését, hogy az adott képzés munkaerő piaci támogatott képzés-e.

A megkeresett intézmények / gazdasági társaságok közül felnőttképzési tevékenység három szervezetnél folyik: a Vas Megyei Szakképzési Centrum keretében, a Herman Ottó Környezetvédelmi és Mezőgazdasági Szakgimnázium, Szakközépiskola és Kollégiumban, valamint a Szombathelyi Képző Központ Nonprofit Kft- nél. A

1. Vas Megyei Szakképzési Centrum által készített tájékoztató az előterjesztés 1. számú mellékletét,
2. a Herman Ottó Környezetvédelmi és Mezőgazdasági Szakgimnázium, Szakközépiskola és Kollégium által készített tájékoztató az előterjesztés 2. számú mellékletét,
3. Szombathelyi Képző Központ Nonprofit Kft. által készített tájékoztató az előterjesztés 3. számú mellékletét képezi.

Tájékoztatom a Tisztelt Bizottságot hogy a mellékletek terjedelmükre való tekintettel elektronikus úton érhetőek el a [www.szombathely.hu/Közgyűlés/e-bizottsag/2019](http://www.szombathely.hu/K%C3%B6zgy%C5%B1l%C3%A9s/e-bizottsag/2019) alatt.

A felnőttképzési tevékenység piaci alapú képzések, továbbá támogatott képzések megszervezésében valósul meg. Önkormányzatunknak a felnőttképzés vonatkozásában nem feladata a piaci képzések szerevezése, ugyanakkor közreműködik a hátrányos helyzetűek képzési lehetőségei megteremtésében, esélyteremtésben.

1. **Hátrányos helyzetűek képzési lehetőségének növelése**

A piaci képzésekhez nem jutó hátrányos helyzetű személyek támogatása érdekében, a TOP-6.8.2-15-SH-2016-00001  azonosító számú projekt keretében

1. **Szombathely Megyei Jogú Város Önkormányzata,**
2. **a Vas Megyei  Kormányhivatal,**
3. **a Vas Megye és Szombathely Város Regionális  Vállalkozásfejlesztési Alapítványa,  és**
4. **a Szombathelyi Képző Központ Nonprofit Kft.** konzorciumi együttműködésében  foglalkoztatási együttműködést, paktumot hozott létre.

A Szombathelyi Foglalkoztatási Paktum a **hátrányos helyzetű célcsoportok** számára nyújt az elhelyezkedés esélyét növelő **képzési lehetőséget**, valamint foglalkoztatást ösztönző **bértámogatást.** A munkaerő-piaci szolgáltatások keretében **személyre szabott szolgáltatásokkal,** támogatási formákkal kívánja elérni a célcsoport munkaerő-piacra való be-, illetve visszajutását.

A Szombathelyi Foglalkoztatási Paktum célja:

1. a Szombathely járás munkaerő-piacának bővítése,
2. a Járás területén dolgozók képzettségi és tudás-szintje növekedjen,
3. szakképzett munkaerő-hiány enyhítése a térségben,
4. a város és környéke képes legyen megtartani népességét, humánerőforrását,
5. vonzó élettér legyen az ország más területéről jövők számára,
6. minőségi munkahelyteremtés, mely megfelelő életkörülményeket biztosítson,
7. helyi vállalkozások hatékonysága, foglalkoztatási képessége javuljon, mely által a helyi adóbevételek is növekednek,
8. a képzőintézmények a munkaerő-piaci igényeknek megfelelő tudással vértezzék fel az itt tanuló fiatalokat,
9. részt vevő szervezetek közötti információáramlás és véleménycsere ösztönzése, hosszú távú partnerség kialakítása,
10. helyi fejlesztések ösztönzése.

Önkormányzatunk a Szombathelyi Foglalkoztatási Paktum keretében biztosítja

1. a tevékenységek Támogatási Szerződés szerinti megvalósítását,
2. a partneri munka koordinációját,
3. a kifizetési kérelmeket elkészítését és benyújtását,
4. az előrehaladás monitorozását, továbbá
5. a Támogatói Szerződésben rögzített tevékenységek irányítása és  összehangolása, annak érdekében, hogy a projekt elérje célját.

A Szombathelyi Foglalkoztatási Paktum munkaszervezeti feladatait a **Szombathelyi Képző Központ Nonprofit Kft. látja el.**

A paktumban együttműködő szervezetként közreműködik a Vas Megyei Önkormányzat, és a Magyar Kereskedelmi és Iparkamara. A Szombathelyi Foglalkoztatási Paktum egy nyitott együttműködési szerveződés, melyhez **Szándéknyilatkozat aláírásával** bármikor lehet csatlakozni. Létrehozása óta az előzőekben jelzett szándéknyilatkozattal számos szervezet fejezte ki **a** Szombathelyi Foglalkoztatási Paktumban **történő szerepvállalását.**

**A** Szombathelyi Foglalkoztatási Paktum képzési adatiról a **Szombathelyi Képző Központ Nonprofit Kft. tájékoztatójában található összesítés. A** Szombathelyi Foglalkoztatási Paktummal kapcsolatos információk megtalálhatóak a [www.paktumiroda.hu/paktum-bemutatasa-es-paktum-szervezeti-tagok](http://www.paktumiroda.hu/paktum-bemutatasa-es-paktum-szervezeti-tagok) elérhetőségen.

Kérem a Tisztelt Bizottságokat, hogy az előterjesztést megtárgyalni, és a határozati javaslatokat elfogadni szíveskedjenek.

Szombathely, 2019. szeptember „ "

 **/: Koczka Tibor: /**

**I.**

**HATÁROZATI JAVASLAT**

**…/2019. (IX...) JTKB. sz. határozat**

Szombathely Megyei Jogú Város Közgyűlésének Jogi és Társadalmi Kapcsolatok Bizottsága a „Tájékoztatás a felnőttképzésről” című előterjesztést megtárgyalta, és az abban foglaltakat tudomásul veszi.

**Felelősök:** Dr. Ipkovich György, a Jogi és Társadalmi Kapcsolatok Bizottsága elnöke

 /a végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal

**II.**

**HATÁROZATI JAVASLAT**

**…/2019. (IX….) OSZB. számú határozat**

Szombathely Megyei Jogú Város Közgyűlésének Oktatási és Szociális Bizottsága a „Tájékoztatás a felnőttképzésről” című előterjesztést megtárgyalta, és az abban foglaltakat tudomásul veszi.

**Felelősök:** Rettegi Attila, az Oktatási és Szociális Bizottság elnöke

 /a végrehajtás előkészítéséért:

 Dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal